Pasiënt in KZN-hospitaal vermoorArgieffoto Die departement van gesondheid het Dinsdag gesê hy stel ondersoek in ná ŉ 63-jarige manlike pasiënt dood is toe ŉ ander pasiënt hom by ŉ hospitaal in Empangeni aangeval het. Nomagugu Simelane Zulu, LUR vir gesondheid in KwaZulu-Natal, het gesê die saak word dringend ondersoek om te bepaal of dit nie verhoed kon word nie. Die pasiënt is Sondagaand omstreeks 23:00 by Ngwelezane-hospitaal lukraak aangeval terwyl hy geslaap het. “Die 51-jarige verdagte het Saterdag vir die eerste keer by die hospitaal opgedaag en is Sondag as ŉ pasiënt opgeneem. Daar is in hierdie stadium geen bewyse dat die vermeende oortreder sielkundige probleme het nie,” het Simelane gesê. Sy het gesê personeel by die hospitaal, wat aan diens was, het ŉ struweling en gille gehoor en dadelik ondersoek ingestel. Die slagoffer is ernstig aangerand nadat die verdagte hom met sy vuiste bygedam het. Sekuriteit het vinnig die twee mans geskei en die slagoffer het behandeling ontvang deur verpleërs en dokters. Pogings om hom by te bring was tevergeefs. Hy het aan sy beserings beswyk. Die ander pasiënt is verdoof en in isolasie geplaas. Die saak is by die polisie aangemeld en die verdagte is onder polisiebewaking gehou. Die hospitaal was deurgaans in gesprek met die familielede van die oorledene en beradingsdienste is gereël vir die personeel wat aan die voorval blootgestel is. “Ons sal met die polisie en die familie van die oorledene saamwerk om die saak op te los. Ons betuig ons innige meegevoel met die familie en vriende van die oorledene,” het Simelane bygevoeg.